Eitt er það fiskiskip sem vakið hefur athygli í vikulegu yfirliti Skessuhorns þar sem tilgreindar eru landanir og aflahæstu skip og bátar á Vesturlandi . Það er línutrillan Tryggvi Eðvarðs SH 2 sem gerð er út frá Rifi . Rótfiskast á bátinn og er það nánast fastur liður í aflayfirlitinu . Áhöfnin er skipuð ungum dugnaðarmönnum sem sækja sjóinn af festu og afla þjóðarbúinu mikilla verðmæta . Aflatölur Tryggva Eðvarðs tala sínu máli þegar þær eru skoðaðar . Á síðasta fiskveiðiári 2012 / 2013 veiddi áhöfnin alls 1.083 tonn af bolfiski , þar af 635 tonn af þorski . Á þeim þremur mánuðum sem liðnir eru af þessu fiskveiðiári hafa skipverjar á Tryggva dregið 236 tonn úr sjó . Þar af eru rétt tæp 100 tonn af þorski . Þessu til viðbótar veiddu þeir á Tryggva Eðvarðs alls 97 tonn af makríl á síðasta ári . Sjá nánar viðtal við Arnar Laxdal Jóhannsson skipstjóra í Skessuhorni vikunnar .